Комисија за спровођење јавних конкурса за доделу средстава за финансирање пројеката Удружења пензионера са подручја ГО Лазаревац намењених унапређењу положаја популације старих лица, на основу Одлуке о расписивању јавног конкурса Савета за треће доба III-09 Број:06-98.2/2024 од 22.04.2024. године, доноси

***У П У Т С Т В О***

***ЗА СПРОВОЂЕЊЕ ЈАВНОГ КОНКУРСА ЗА ФИНАНСИРАЊЕ/СУФИНАНСИРАЊЕ***

***ПРОЈЕКАТА УДРУЖЕЊА ПЕНЗИОНЕРА СА ПОДРУЧЈА ГО ЛАЗАРЕВАЦ У ПЕРИОДУ ЈАНУАР - ЈУН 2024. ГОДИНЕ***

**1.** Овим упутством ближе се уређују услови, критеријуми, начин и поступак доделе средстава за финансирање/суфинансирање пројеката удружења пензионера са подручја ГО Лазаревац, који се финансирају из буџета градске општине Лазаревац - Одлука о привременом финансирању буџета градске општине Лазаревац за период јануар - јун 2024. године („Сл. лист Града Београда“, број 29/2024) - односно из бесповратних финансијских средстава из буџета Градске општине Лазаревац распоређених Програмом коришћења средстава из буџета намењених за заштиту и унапређење положаја популације старијих лица у Градској општини Лазаревац у 2024. години III-09 Број: 06-98.1/2024 од 22.04.2024. године, на тачки 1. - Учешће општине у реализацији пројеката удружења пензионера на подручја ГО Лазаревацу износу од 1.750.000,00 динара.

**2.** Додела средстава удружењима пензионера за пројекте врши се путем јавног конкурса.

**3.** Услови и критеријуми за доделу средстава удружењима путем јавног конкурса су:

3.1. Право учешћа на јавном конкурсу имају сва удружења пензионера регистрована најмање три године пре дана расписивања конкурса у Агенцији за привредне регистре у сагласности са Законом о удружењима („Службени гласник РС”, бр. 51/09 и 99/11 – др. закони) чије седиште је на подручју Градске општине Лазаревац и која, сагласно одредбама свог оснивачког акта и статута обављају активности у области везаној за заштиту и унапређење положаја популације старих лица (у даљем тексту: удружење).

3.2. Удружење на јавном конкурсу може да конкурише за укупно утврђену вредност пројекта или за недостајући део средстава.

3.3. Ако конкурише за недостајући део средстава, обавезно доставља изјаву о томе од кога су и у ком износу обезбеђена преостала средства.

3.4. Удружења могу конкурисати са пројектима чија најмања вредност износи 50.000,00 динара, а највиша вредност износи 1.750.000,00 динара.

3.5. Удружење може да учествује на јавном конкурсу са једним пројектом.

3.6. На јавни конкурс подносе се пројекти из области везаних за унапређење положаја популације старих лица који се односе на:

**- реализација пројеката удружења пензионера са подручја ГО Лазаревац.**

3.7. На јавни конкурс подносе се краткорочни пројекти који се у целини реализују најкасније до 15. јула 2024. године.

**4.** Критеријуми за вредновање пројеката су:

**Р. Бр.** ***КРИТЕРИЈУМ*** **Број бодова**

4.1. Квалитет пројекта (изводљивост, дужина трајања, величина циљне групе –

број корисника пројекта, могућност развијања пројекта и његова одрживост,

оригиналност, актуелност теме, оправданост и др) 0-30

4.2. Циљеви који се постижу (обим задовољавања јавног интереса, степен

унапређења стања у области везаној за унапређење положаја старих

лица са подручја ГО Лазарервац и др) 0-30

4.3. Оправданост буџета пројекта, као и суфинансирање пројекта из других

извора у случају недостајућег дела средстава за финансирање пројекта 0-20

4.4. Квалитет досадашње сарадње са Градском општином Лазаревац у

реализацији пројеката (законитост и ефикасност коришћења средстава

и одрживост ранијих пројеката: ако су раније коришћена средства да ли су

испуњене уговорне обавезе) 0-20

Сваки критеријум одређен је бројем поена, у распону од минималног до максималног броја који зависи од оцене ближих мерила/елемената, тако да максималан збир бодова износи 100.

Пројекат који је вреднован са мање од 50 бодова неће бити предмет избора за доделу средстава.

**5.** Начин и поступак доделе средстава удружењима путем јавног конкурса је:

5.1. Јавни конкурс за финансирање/суфинасирање пројеката удружења пензионера са подручја ГО Лазаревац у периоду јануар – јун 2024. године објављује и спроводи Комисија за спровођење јавних конкурса за доделу средстава за финансирање пројеката удружења пензионера са подручја ГО Лазаревац и садржи:

- област од јавног интереса која се подстиче;

- ко може бити учесник у јавном конкурсу;

- начин пријављивања на конкурс и рок за подношење пројеката;

- обавезну документацију која се подноси за учешће на конкурсу;

- обим средстава која се додељују;

- трајање пројекта и крајњи рок реализације пројекта;

- критеријуме за вредновање и рангирање пријављених пројеката;

- рок за доношење одлуке о избору пројеката;

- начин објављивања одлуке о избору пројеката;

- право приговора.

5.2. Пријава на јавни конкурс доставља се на прописаном обрасцу пријаве.

Образац пријаве садржи податке о подносиоцу пројекта, основне податке о пројекту и потребним финансијским средствима за његову реализацију.

Уз образац пријаве подноси се пратећа документација и то:

– потписана и оверена изјава о висини учешћа сопствених средстава, односно висини учешћа других субјеката у реализацији пројекта;

– друга документа која удружење сматра одговарајућим за предложени пројекат (на пример: писма препоруке и писма подршке ако постоје, биографије координатора пројеката и кључних лица укључених у рад на пројекту).

У јавном конкурсу може да буде утврђена и друга потребна или пожељна документација која се подноси.

Ако подносилац пријаве не поднесе конкурсом утврђену документацију пријава ће бити одбачена.

Пријава се подноси Комисији за спровођење јавних конкурса за доделу средстава за финансирање пројеката удружења пензионера са подручја ГО Лазаревац, Карађорђева 42, у року одређеном у јавном конкурсу, а који не може бити краћи од 15 дана од дана објављивања јавног конкурса.

Пријаве се морају предати на пријавном формулару који се заједно са овим Упутством може преузети на званичној веб презентацији ГО Лазаревац ([www.lazarevac.rs](http://www.lazarevac.rs)), у канцеларији 58. на II спрату, у згради Градске општине Лазаревац, Карађорђева бр. 42, или захтевом на е-mail dilic@lazarevac.rs.

У пријави треба да стоји прецизно и сажето објашњен начин реализације циљева пројекта, план и динамика активности, као и очекиване краткорочне и дугорочне ефекте на опште и посебне циљеве.

Коверат треба да садржи пријавни формулар (1 оригинал) са пратећом документацијом.

Пријава са пратећом документацијом се подноси посредством курира или лично (искључиво на Писарници градске општине Лазаревац, Карађорђева бр. 42, где ће подносилац пријаве добити доказ о пријему) или препоручено поштом са повратницом.

У оба случаја, у запечаћеној коверти на којој мора да пише:

**На предњој страни:**

- Градска општина Лазаревац

- Комисија за спровођење јавних конкурса за доделу средстава за финансирање пројеката удружења пензионера са подручја ГО Лазаревац

- Карађорђева бр. 42, Лазаревац

- ПРИЈАВА НА ЈАВНИ КОНКУРС

- НЕ ОТВАРАТИ

**На задњој страни:**

- Назив и адреса подносиоца пријаве.

Пријаве послате на други начин (нпр. факсом или е-mailom) или достављене на друге адресе, неће се разматрати.

Све додатне информације се могу добити у Градској општини Лазаревац, Канцеларија 58. на II спрату или позивом на телефонски број 011/8123-287 од 10,00 до 12,00 сати. Контакт особа: Данијела Илић.

5.3. Комисија за спровођење јавних конкурса за доделу средстава за финансирање пројеката удружења пензионера са подручја ГО Лазаревац има задатак да:

* припреми конкурсну документацију: Упутство, текст Јавног позива и образац пријаве и образац извештаја, а у складу са Уредбом о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, број 16/2018);
* огласи јавни конкурс на званичној веб презентацији ГО Лазаревац ([www.lazarevac.rs](http://www.lazarevac.rs));
* испита благовременост и уредност поднетих пријава и одбаци све пријаве које нису благовремене и уредне;
* прегледа, оцени и рангира све пројекте пријављене на јавни конкурс о чему сачињава записник;
* процени висину потребних средстава за реализацију појединачних пројеката, а у складу са планираним активностима и буџетом пројекта;
* утврди листу вредновања и рангирања пријављених пројеката на основу критеријума за вредновање, у року одређеном у јавном конкурсу који не може бити дужи од 60 дана од дана истека рока за подношење пријава;
* објави листу вредновања и рангирања на званичној веб презентацији ГО Лазаревац ([www.lazarevac.rs](http://www.lazarevac.rs)). Учесници конкурса имају право увида у поднете пријаве у року од три радна дана од дана њеног објављивања и право приговора у року од осам дана од дана њеног објављивања;
* донесе одлуку о приговору, која мора бити образложена, у року од 15 дана од дана пријема приговора и
* донесе Предлог одлуке о избору пројеката у року од 30 дана од дана истека рока за подношење приговора и исту достави Савету за треће доба на даљу надлежност.

Додела средстава врши се према редоследу у листи рангирања, а до висине укупно обезбеђених средстава за спровођење јавног конкурса.

**6.** Одлука о додели средстава Савет за треће доба Већа Градске општине Лазаревац доноси најкасније у року од 90 дана од дана закључења јавног позива.

Одлуку о додели средстава Савет за треће доба доноси на основу предлога одлуке о избору пројеката Комисије

Наведена одлука ће бити објављена на званичној веб презентацији ГО Лазаревац ([www.lazarevac.rs](http://www.lazarevac.rs)) и достављена сваком учеснику конкурса.

**7.** На основу Одлуке о додели средстава Председник Градске општине Лазаревац закључује уговор са удружењима којима су додељена средства, који је основ за праћење реализације финансираног пројекта.

Уговором се регулише следеће:

– предмет уговора

– назив пројекта који се финансира у оквиру јавног конкурса;

– висина средстава за реализацију пројекта која обезеђује ГО Лазаревац и утврђује динамика обезбеђења и исплате средстава;

– крајњи рок за реализацију пројекта, а који је у складу са јавним конкурсом;

– инструменте обезбеђења за случај ненаменског трошења средстава обезбеђених за реализацију пројекта;

– обавезе удружења у погледу: обавештавања о динамици реализације и пружања доказа о наменском трошењу средстава, мониторинг посете представника Савета, достављања извештаја на прописаном обрасцу и др;

– друга питања која су од значаја за реализацију изабраног пројекта удружења.

Корисник средстава дужан је да пре склапања уговора надлежном органу достави изјаву да средства за реализацију одобреног програма нису на други начин већ обезбеђена, као и изјаву о непостојању сукоба интереса и интерни акт о антикорупцијској политици.

Средства која се одобре за реализацију пројекта јесу наменска средства и могу да се користе искључиво за реализацију конкретног пројекта. Све активности се морају спровести на подручју градске општине Лазаревац.

Корисник средстава је дужан да надлежном органу, у сваком моменту, омогући контролу реализације пројекта и увид у сву потребну документацију.

**8.** Ово упутство ступа на снагу наредног дана од дана објављиваља на званичној веб презентацији ГО Лазаревац.

***КОМИСИЈА ЗА СПРОВОЂЕЊЕ ЈАВНИХ КОНКУРСА ЗА ДОДЕЛУ СРЕДСТАВА ЗА ФИНАНСИРАЊЕ ПРОЈЕКАТА УДРУЖЕЊА ПЕНЗИОНЕРА СА ПОДРУЧЈА ГО ЛАЗАРЕВАЦ НАМЕЊЕНИХ УНАПРЕЂЕЊУ ПОЛОЖАЈА ПОПУЛАЦИЈЕ СТАРИХ ЛИЦА***

**III-09 *БРОЈ: 06-99.1/2024 ОД 22.04.2024. ГОДИНЕ***

***ПРЕДСЕДНИК КОМИСИЈЕ***

Зоран Живановић